Man kritiek ná ontploffing deur huis ruk | Maroela Media
'n Man het Vrydagmiddag sy hand verloor nadat 'n ontploffing deur 'n huis in Bryanston, Johannesburg geruk het.
Shawn Herbst, woordvoerder van Netcare 911, sê paramedici het aanvanklik om 16:40 inligting ontvang dat daar 'n skietery by 'n kompleks in Hobartweg plaasgevind het, en hulle het hulle na die toneel gehaas. By hul aankoms op die toneel, het dit egter aan die lig gekom dat 'n ontploffing plaasgevind het en nie 'n skietery nie.
"Paramedici het die toneel geassesseer en gevind dat 'n man kritieke beserings in die ontploffing opgedoen het, waaronder 'n amputasie en veelvuldige brandwonde," sê Herbst. "Die man is op die toneel behandel en nadat hy gestabiliseer is, is hy per ambulans na 'n hospitaal gehaas."
Volgens Herbst moet die oorsaak van die ontploffing en die omstandighede van die voorval nog vasgestel word. IOL berig egter die vermoede bestaan dat die man besig was om vuurwerk te hanteer toe die ontploffing plaasgevind het.